als_Latn dik_Latn sag_Latn
Kryeministrin, Nikolla Gruevski e pret fati i Ljupço Geogievski, vlerëson ish zëvendës ministri i shëndetësisë, Vlladimir Llazareviq, pjesë e grupit të Amsterdamit, që kërkojnë reforma në VMRO-DPMNE. Pas publikimit të aferave nga ana e opozitës, Llazareviq thotë se Gruevski këtë e ka të qartë, por bën përpjekjet e fundit për të kaluar sa më lehtë këtë fazë.
“Në kohën kur ishte kriza më e madhe, si përfundoi Ljupço Georgievski? Domethënë, në atë kohë ai ishte krejtësisht I izoluar dhe I dërgonin porosi emisarët e huaj dhe I tregonin mundësitë si në fushë shahu,duke i thënë këtu mund të lëvizni, nëse lëvizni këndej ne kështu do të lëvizim. Dhe tani mendoj se e njëjta po i ndodh edhe Gruevskit, për çdo ditë. Pra, ai edhe më tej thotë se gjithçka është në rregull, megjithatë realisht atij i ndodhin gjëra të tjera, të cilat ai i përjeton dhe tani çështja është se si të gjendet një rrugëdalje me dinjitet nga kjo situatë për atë, por ditët që kalojnë i zvogëlojnë këto mundësi”, deklaroi Vlladimir Llazareviq.
Llavareviq këto komente i bëri në emisionin “Rruga drejt…” që do të transmetohet sonte në Alsat-M. Sipas tij, faktori ndërkombëtarë nuk do të lejojë përkeqësim të situatës dhe probleme eventuale.
“Jo vetëm që nuk do ti lejojnë që ai të bëjë çfarë do qoftë problemi, por unë mendoj se puna do të kryhet më herët. Më herët nënkupton dorëheqjen e tij, nuk ka kuptim tjetër, patjetër të jep dorëheqje. Ai ndoshta do të provojë të jep dorëheqje nga funksioni kryeministër dhe ta rruajë funksionin partiak, megjithatë kur ju jepni dorëheqje nga posti i kryeministrit atëherë do të shohim se çfarë do të ndodhë me anëtarët e partë”, tha Vlladimir Llazareviq.
Profesori universitar, Nenad Novkovski, i cili po ashtu ka qenë funksionar i VMRO-DPMNE-së dhe ministër i arsimit në Qeverinë e Ljupço Georgievskit, gjatë debatit në 360 shkallë që u transmetua mbrëmë në Alsat-M, tha se situatën aktuale mund ta zgjidhë vetëm një Qeveri kalimtare.
“Ajo që patjetër duhet të ndodhë është që të formohet vërtetë ndonjë zgjidhje e llojit të Qeverisë kalimtare, që do ti kanalizojë të gjitha punët. Të gjitha përpjekjet e tjera do të dështonin sepse ka aktorë politikë seriozë që do të ndikojnë në mënyrë të caktuar. Pra, kemi problem serioz me institucionet tona dhe nevojitet të bëhet ndonjë ndërhyrje serioze, drastike, që të mund të funksionojnë. Ne nuk mund të besojmë se një gjyq që nuk di të shkruajë një padi, do të mund të realizojë procedurën siç duhet deri në fund”, deklaroi Nenad Novkovski, profesor universitar.
Me publikimin e materialeve të reja nga opozita kundër funksionarëve të lartë shtetërorë, gjithnjë e më shumë shtohen zërat nga ish zyrtarë të VMRO-së që kërkojnë largimin e kryesisë aktuale dhe reforma brenda partisë.
als_Latn als_Latn als_Latn als_Latn als_Latn als_Latn als_Latn